Το καφέ της Χαράς

***Το καφέ της Χαράς*** είναι ο τίτλος ελληνικής κωμικής - αισθηματικής τηλεοπτικής σειράς που προβάλλεται από τον ΑΝΤ1. Οι τρεις πρώτοι κύκλοι της σειράς προβλήθηκαν από το 2003 έως το 2006. Ο τέταρτος κύκλος προβλήθηκε από τις 31 Δεκεμβρίου 2019 έως τις 11 Δεκεμβρίου 2020, ενώ ο πέμπτος και τελευταίος κύκλος προβλήθηκε από τις 15 Ιανουαρίου 2021 έως τις 6 Μαΐου 2021. 

Σκηνοθέτες της σειράς είναι ο Κώστας Λυχναράς (1ος κύκλος) και ο Τάκης Μιχαήλ (2ος έως 5ος κύκλος) και το σενάριο συνυπογράφουν ο Χάρης Ρώμας και η Άννα Χατζησοφιά. 

*Το καφέ της Χαράς* θεωρείται μια από τις γνωστότερες ελληνικές σειρές που δημιουργήθηκαν ποτέ, ενώ λόγω των διαρκών επαναλήψεων για πολλά χρόνια, η σειρά έχει θεωρηθεί καλτ.

## Υπόθεση

Η υπόθεση της σειράς διαδραματίζεται στο Κολοκοτρωνίτσι, ένα φανταστικό χωριό του νομού Αρκαδίας. Δήμαρχος του χωριού είναι ο Περίανδρος Πώποτας (Χάρης Ρώμας), γιος επίσης πρώην δημάρχου. Ο Πώποτας σπούδασε στο Λονδίνο, με μεταπτυχιακό στη λαογραφία. Ζει με τον γιο του, Εμμανουήλ ή Μανωλάκη (Πάρης Σκαρτσολιάς) και την οικιακή βοηθό του, Τασία (Μαρία Κανελλοπούλου), μια μεσήλικη γυναίκα, η οποία για χάρη του Περίανδρου και της καλοκάγαθης αδελφής του, Σταυρούλας, (Τζόυς Ευείδη) δεν παντρεύτηκε. Στο χωριό ο δήμαρχος προσπαθεί να επιβάλει στους ανθρώπους την αρχή «*Τάξις και Ηθική*», όντας πολέμιος του μοντερνισμού και του εκσυγχρονισμού. Θεωρεί κάθε εξωτερική επιρροή μολυσματική για το χωριό και τις βουκολικές αρχές του, και κατά διαστήματα εκφράζει χαρά όταν κάτι τυχαίνει και το χωριό απομονώνεται από τον έξω κόσμο.

Όλα αλλάζουν, όμως, όταν μια πρώην διαφημίστρια και ανύπαντρη μητέρα, η «πρωτευουσιάνα» Χαρά Χάσκα (Ρένια Λουιζίδου) έρχεται να ζήσει στο χωριό μαζί με την κόρη της, Βάλια (Έφη Ρασσιά), όταν ο σύντροφός της τής «κλέβει» την επαγγελματική της καριέρα. Κληρονομεί από μια θεία της ένα σπίτι κι ένα μαγαζί στο Κολοκοτρωνίτσι, το οποίο μαγαζί αργότερα θα γίνει «*Το* *Καφέ της Χαράς*». Ο Περίανδρος εξοργίζεται από την παρουσία της και της προοδευτικές ιδέες που πρεσβεύει και προσπαθεί μάταια να τη διώξει. Αντίθετα, το καφέ της Χαράς γίνεται πολύ δημοφιλές στο χωριό και η ίδια η Χαρά, παρά την αρχική δυσπιστία που αντιμετωπίζει, κερδίζει σταδιακά τις καρδιές των συγχωριανών της.   

Στον 1ο κύκλο, βλέπουμε τον Περίανδρο και τη Χαρά να διαφωνούν σφόδρα και να φτάνουν στα άκρα, προκειμένου να ικανοποιήσουν τον εγωισμό τους, ωστόσο ο Πόπωτας σταδιακά συνειδητοποιεί ότι διατηρεί κρυφό πόθο για τη Χαρά. Στον 2ο κύκλο, έρχονται αντίστοιχα η πρώην γυναίκα του Περίανδρου, που είναι τραγουδίστρια της όπερας στο εξωτερικό, Πηνελόπη Μαρκάτου (Κερασία Σαμαρά), και ο πατέρας της Βάλιας, ο αθλητικογράφος Αστέρης Νεγρεπόντης (Χρήστος Μάντακας), ενώ ταυτόχρονα παρακολουθούμε τον Περίανδρο και την Χαρά να έρχονται αντιμέτωποι με τα συναισθήματα που τρέφει ο ένας για τον άλλον. Στον 3ο κύκλο, ο Περίανδρος και η Χαρά ερωτεύονται, επισημοποιούν την σχέση τους, παρά τον δισταγμό του δημάρχου, και ετοιμάζονται να παντρευτούν. Όμως, λίγο πριν το γάμο, η Χαρά φεύγει οριστικά από το χωριό, διότι συνειδητοποιεί το πόσο διαφορετικοί είναι οι κόσμοι τους.  

Ο 4ος και ο 5ος κύκλος, διαδραματίζονται 14 χρόνια αργότερα. Το «Καφέ της Χαράς» έχει καταστραφεί ολοσχερώς από εμπρησμό, ενώ ο Μάνος -πάλαι ποτέ Μανωλάκης- Πόπωτας συναντιέται με την -νομικό- Βάλια, η οποία επιστρέφει για να διαλευκάνει το μυστήριο του εμπρησμού. Πλέον, επικεντρωνόμαστε στην περίπλοκη σχέση Μάνου-Βάλιας και στην άφιξη νέων προσώπων, όπως της Στέλλας (Ζέτα Δούκα), η οποία γίνεται το νέο αντικείμενο πόθου του Περίανδρου. Επιπλέον, παρακολουθούμε, όπως και στους προηγούμενους κύκλους, και τις ιστορίες των γραφικών χωρικών, όπως εκείνη της Σταυρούλας και του προβληματικού άνδρα της, Βαγγέλη Φατσέα, (Γεράσιμος Σκιαδαρέσης), των Πολυμενέων (Κώστας Φλωκατούλας και Χριστίνα Τσάφου) και των Πουλόπουλων (Βασίλης Χαλακατεβάκης και Φωτεινή Ντεμίρη), οι οποίοι, παρά την κόντρα τους, καταλήγουν συμπέθεροι, το πάθος για έρωτα από τις δύο δασκάλες του χωριού, Αγλαΐας (Σοφία Μουτίδου) και Ελεονώρας (Αναστασία Νίκου) και πολλών άλλων.  

## Επισκόπηση σειράς

## Διανομή
*Χάρης Ρώμας ως Περίανδρος Πώποτας
*Ρένια Λουιζίδου ως Χαρά Χάσκα
*Γεράσιμος Σκιαδαρέσης ως Βαγγέλης Φατσέας 
*Τζόυς Ευείδη ως Σταυρούλα 
*Πάρης Σκαρτσολιάς ως Εμμανουήλ "Μανωλάκης" Πώποτας
*Έφη Ρασσιά ως Βάλια Χάσκα

## Μουσική
Στον 2ο και 3ο κύκλο της σειράς, ακούστηκαν 12 τραγούδια σε στίχους Χάρη Ρώμα, τα οποία το 2005 κυκλοφόρησαν με τη μορφή CD από τη Heaven Music και τον τίτλο ''Το καφέ του Έρωτα''. Τα κομμάτια ερμήνευσαν ο Δημήτρης Μπάσης, η Λένα Αλκαίου, ο Γιώργος Λιανός και η Δόμνα Κουντούρη, ενώ τη μουσική συνέθεσαν οι Στέφανος Κορκολής, Χριστόφορος Γερμενής, Θοδωρής Λαχανάς, Λεονάρδος Βαλενστάιν και Γρηγόρης Πετράκος.

Στον 4ο και 5ο κύκλο, οι στίχοι όλων των κομματιών που ακούστηκαν, γράφτηκαν και πάλι από τον Χάρη Ρώμα. Ο Μιχάλης Χατζηγιάννης, ανέλαβε τη σύνθεση και την ερμηνεία του τραγουδιού των τίτλων τέλους «*Βάλε ένα Καφέ*», όπως και των «*Είμαι μόνο ένας Άντρας*» και «*Το Θαύμα*». Στα τελευταία επεισόδια, ακούστηκε το τραγούδι «*Αν χαθείς Ξανά*», σε σύνθεση Χρήστου Παπαδόπουλου κι την ερμηνεία της Πέγκυς Ζήνα. 

Όλα τα κομμάτια κυκλοφορούν σε ψηφιακή μορφή από τη Heaven Music.

## Γυρίσματα
*Τα εξωτερικά πλάνα του χωριού (υποτιθέμενο Κολοκοτρωνίτσι) γυρίστηκαν στο χωριό Καρυά Αργολίδας.
*Τα εξωτερικά πλάνα του δημαρχείου γυρίστηκαν στα Μεταλλεία Λαυρίου.
*Το σχολείο του Κολοκοτρωνιτσίου είναι το 2ο Δημοτικό Σχολείο Περιστερίου στον πρώτο κύκλο, ενώ στον δεύτερο και τρίτο ήταν το τότε 22ο και πλέον 5ο δημοτικό σχολείο Κερατσινίου. Τα δυο σχολεία μοιάζουν πάρα πολύ εξωτερικά.
*
*.
*Το παντοπωλείο των «Πολυμενέων» αποτελεί πραγματικό χώρο και βρίσκεται στον Κουβαρά Αττικής.
*Ο φούρνος των «Πουλόπουλων» βρίσκεται στον Κουβαρά Αττικής. Είναι πραγματικό κατάστημα το οποίο φημίζεται για το παραδοσιακό ψωμί του που ψήνεται σε ξυλόφουρνο.
*Η εκκλησία με το σιντριβάνι στον προαύλιο χώρο, βρίσκεται στον Κουβαρά Αττικής.
*Το σπίτι του «Πώποτα» και του «Φατσέα» δεν αποτελούν στούντιο αλλά πραγματικούς χώρους.
*Το καφενείο του «Φατσέα» βρίσκεται στην Πλάκα Κερατέας.
*Κάποια εσωτερικά γυρίσματα της σειράς έγιναν στο Studio ATA (Μελίσσια Αττικής).

## Επεισόδια

### Α' Κύκλος (2003-04)

* Προβαλλόταν κάθε Παρασκευή στις 21:00.
* Δεν προβλήθηκε επεισόδιο στις 5/3/2004 λόγω μετάδοσης προεκλογικού debate.

### Β' Κύκλος (2004-05)

* Προβαλλόταν κάθε Δευτέρα στις 21:00.
* Δεν προβλήθηκε επεισόδιο στις 22/11/2004 λόγω μετάδοσης της εκπομπής ΑΜΑΝ Τα Καθάρματα, και στις 18/4/2005 λόγω μετάδοσης του ημιτελικού των Ελληνικών Καλλιστείων «Σταρ Ελλάς / Μις Ελλάς / Μις Γιανγκ 2005».

### Γ' Κύκλος (2005-06)

* Προβαλλόταν κάθε Δευτέρα στις 21:00.
* Δεν προβλήθηκε επεισόδιο στις 6/3/2006 λόγω μετάδοσης του τελικού ριάλιτι «Fame Story», και στις 10/4/2006 λόγω μετάδοσης του τελικού των Ελληνικών Καλλιστείων «Σταρ Ελλάς / Μις Ελλάς / Μις Γιανγκ 2005».

### Δ' Κύκλος (2019-20)

* Προβαλλόταν κάθε Παρασκευή στις 21:45 (επεισόδια 90-99) και στις 21:00 (επεισόδια 100-111).
* Η πρεμιέρα της σεζόν προβλήθηκε επετειακά Τρίτη στις 20:45.

### Ε' Κύκλος (2020-21)

* Προβαλλόταν κάθε Παρασκευή στις 21:00 (επεισόδια 112-118), κάθε Τετάρτη στις 21:00 (επεισόδια 119-123), κάθε Τετάρτη και Πέμπτη στις 21:00 (επεισόδια 124-131).

## Παραπομπές


Κατηγορία:Τηλεοπτικές σειρές ΑΝΤ1
Κατηγορία:Ελληνικές κωμικές τηλεοπτικές σειρές